Απόλλων Σμύρνης (καλαθοσφαίριση ανδρών)

Ο **Γυμναστικός Σύλλογος Απόλλων Σμύρνης** είναι ελληνικό αθλητικό σωματείο που δραστηριοποιείται με έδρα τη συνοικία της Ριζούπολης, στην Αθήνα. Ετος ίδρυσής του τμήματος μπάσκετ είναι το 1921 στη Σμύρνη και οι αθλητές του αγωνίζονται φορώντας εξοπλισμό σκούρου μπλε και λευκού χρώματος.

Διαθέτει τμήμα τόσο ενήλικων ανδρών, καθώς και αθλητών νεαρότερων ηλικιακών ομάδων. Αθλητική έδρα των τμημάτων αυτών είναι το ιδιόκτητο Κλειστό Γυμναστήριο του συλλόγου, χωρητικότητας 1.000 καθήμενων θεατών, στη Ριζούπολη. Γνωστοί καλαθοσφαιριστές όπως ο Λεωνίδας Σκούταρης, ο Γιώργος Καλαφατάκης και ο Γιώργος Τσιάκος έχουν αγωνιστεί για τον σύλλογο.

## Η μικρασιατική κληρονομιά

μικρογραφία|αριστερά|250px|''Καταστατικό ίδρυσης και ανασύστασης του συλλόγου στη Σμύρνη το 1905''.

Ο Γυμναστικός Σύλλογος Απόλλων Σμύρνης ιδρύθηκε στη Σμύρνη της Μικράς Ασίας το 1891 με τμήματα στίβου, ποδοσφαίρου και ναυτικά αθλήματα. Ως χρώματα του συλλόγου επιλέχθηκαν αυτά της ελληνικής σημαίας, για να καταδειχθεί ο αποκλειστικά ελληνικός χαρακτήρας της ομάδας μέσα στην πόλη της Σμύρνης, όπου και δημιουργήθηκε αρχικά. Έμβλημα του συλλόγου είναι η προτομή του Απόλλωνα, θεού του φωτός και της μουσικής σύμφωνα με την αρχαιοελληνική θρησκεία.

[μικρογραφία|αριστερά|250px|Aγώνας μπάσκετ το 1908 ανάμεσα στους μαθητές της Σχολής Σεντ Τζόζεφ στην [Κωνσταντινούπολη.]]

## Ιστορία

### Το μπάσκετ στη Σμύρνη
Το μπάσκετ είχε ήδη έρθει στην Οθωμανική Αυτοκρατορία από τη δεκαετία του 1900. Στη Σμύρνη το μπάσκετ το έφερε η Χ.Α.Ν. το 1919 που δραστηριοποιήθηκε στην πόλη με γραφεία στην οδό *Αγγλικής Σκάλας 33*. Η ΧΑΝ Σμύρνης είχε επίσης ποδόσφαιρο, τένις, πυγμαχία και πάλη, αλλά και βιβλιοθηκη με εφημερίδες και περιοδικά στα ελληνικά, αρμενικά, γαλλικά και αγγλικά. Εξάλλου αυτή εισήγαγε το μπάσκετ γενικότερα στον ελληνικό χώρο. Σχεδόν αμέσως το υιοθέτησε το Διεθνές (Αμερικανικό) Κολλέγιο Μακλάχλαν, δημιούργησε ομάδα και το Φεβρουάριο του 1920 έπαιξε με την ομάδα της ΧΑΝ Σμύρνης στο γυμναστήριο της.

Η πρώτη αναφορά περί μπάσκετ που εντοπίστηκε στον σμυρναϊκό τύπο είναι η προαναγγελία ενός αγώνα της Χ.Α.Ν. Σμύρνης με το Αμερικανικό Κολλέγιο για τις 20/2/1920 (εφ. Κόσμος, 18/2/1920): «Την προσεχή Πέμπτην η αθλητική ομάς της ΧΑΝ θα αγωνισθή εις το Πάσκετ Παλ με την του Αμερ. Κολλεγίου».

Σύμφωνα με ανεπιβεβαίωτες πηγές ο Πανιώνιος το Μάρτιο του 1919 και ο πρόεδρος του Δημητρός Δάλλας ιδρύουν τμήμα μπάσκετ, και το πρώτο τουρνουά που έγινε στη Σμύρνη ήταν το 1920 στην προκυμαία (η πρώτη επίσημη διοργάνωση μπάσκετ στον ελληνικό χώρο) με τη συμμετοχή άλλων δύο ομάδων από τη Σμύρνη και δύο ομάδων του Ελληνικού Στρατού (πέντε ομάδων συνολικά). Ο διοργανωτής Πανιώνιος αναδείχθηκε νικητής, με καλύτερο παίκτη τον πολυαθλητή Δημητρό Καραμπάτη.

Το καλοκαίρι του 1920 η ΧΑΝ Σμύρνης δημιούργησε γήπεδο τένις και καθιέρωσε αγώνες αθλημάτων με μπάλα 3 φορές την εβδομάδα.

Αγώνες μπάσκετ αναφέρονται και ανάμεσα σε στρατιωτικές μονάδες. Π.χ. σε αγώνες του Β΄ Σώματος Στρατού, στις 19-20/6/1922, στο Μέτωπο (αόριστα), η ομάδα του Β΄ Συντάγματος Πεδινού Πυροβολικού νίκησε την ομάδα της 12ης Μεραρχίας (εφ. Συνάδελφος, 29/6/22).

### Η ίδρυση του τμήματος μπάσκετ
Ως πρωτοπόρος σύλλογος όμως στο μπάσκετ στη Σμύρνη σημειώνεται στον σμυρναϊκό τύπο ο Απόλλων. Το Φεβρουάριο 1921 επίσημα εφτιαξε ομάδα μπάσκετ ο Απόλλων. Είχε διαμορφώσει γηπεδάκι στο στάδιό του και έδινε αγώνες με αμερικανικά πολεμικά και αμερικανικές σχολές της Σμύρνης.

Το 1921 αναφέρεται πως μεταξύ των συλλόγων της πόλης, ο πρώτος που δημιούργησε ομάδα μπάσκετ ήταν ο Απόλλων που νίκησε την ομάδα ενός αμερικανικού πλοίου (Κόσμος, 14/2/1921): «Το Μπάσκετ- Μπωλ. Ομολογούμεν ότι είναι άξιοι συγχαρητηρίων οι ενδιαφερόμενοι αθληταί του Απόλλωνος, οίτινες πρώτοι εν Σμύρνη κατώρθωσαν εντός ολίγου διαστήματος να συγκροτήσωσι αξίαν λόγου και παρουσίασαν ομάδα εις το αγώνισμα τούτο. Ο τελευταίος αγών ο διεξαχθείς μεταξύ Απόλλωνος και του εν τω λιμένι μας ορμούντος Αμερικαν. Πολεμικού απέληξε υπέρ του πρώτου». Και: «Αύριον λαμβάνουν χώραν οριστικώς οι προαναγγελθέντες αγώνες ποδοσφαιρίσεως και Μπάσκετ Μπωλλ» (Κόσμος, 20/2/1921).

Ο Απόλλων το 1921, συγκρότησε αξιόμαχη ομάδα και συνήθως τελούσε αγώνες (με πληρώματα αμερικανικών πλοίων) στο στάδιο Απόλλωνος στη συνοικία του Αγίου Τρύφωνα.

Το τμήμα έκλεισε και το γήπεδο με το γυμναστήριο καταστράφηκαν με την Μικρασιατική Καταστροφή το 1922.

### Επανίδρυση στην Αθήνα
Η παρουσία του συλλόγου μαρτυράται ήδη από τη δεκαετία του 1920 και στην Αθήνα τόσο στο Πρωτάθλημα Αθηνών, όσο και στο Πανελλήνιο Πρωτάθλημα (πιθανότατα επανιδρυθηκε το 1927). Μέσω του Τύπου της εποχής μαθαίνουμε πως έλαβε μέρος, μαζί με τον συμπολίτη Πανώνιο, στις διοργανώσεις της χρονιάς 1927-28.

*Στο **[[Πανελλήνιο πρωτάθλημα καλαθοσφαίρισης ανδρών 1927-1928|Πρωτάθλημα Αθηνών 1928]]** αγωνίστηκε στον Α' Ομιλο με τους: Εθνικός Γ.Σ., Πανιώνιος, Χ.Α.Ν. Αθηνών, Σχολή Ευελπίδων (δεν προσήλθε)
*Στο **[[Πανελλήνιο πρωτάθλημα καλαθοσφαίρισης ανδρών 1927-1928|Πρωτάθλημα Ελλάδος 1928]]** αγωνίστηκε τους: Α.Ε.Κ. (πρωταθλήτρια), ΒΑΟ, Άρης Θεσσαλονίκης, Εθνικός Γ.Σ., Ηρακλής Θεσσαλονίκης, Νήαρ Ηστ, Πανελλήνιος Γ.Σ., Πανεπιστήμιο Αθηνών, Πανιώνιος 
*Στο **Πρωτάθλημα Α' Αθηνών 1931** αγωνίστηκε τους: Νήαρ Ηστ (πρωταθλητής), Πανελλήνιος (2ος), Ατρόμητος Αθηνών, Πανιώνιος, Ελληνορωσικός, ΑΕΚ, ΧΑΝ Αθηνών, Π.Φάληρο, ΠΑΟ

### Δεκαετία 1950
Είναι γνωστό ότι το 1952-53 αγωνίστηκε στην Γ' Κατηγορία Κέντρου όπου τερμάτισε τελευταίος. Αργότερα ανήλθε στην Β' Κατηγορία Κέντρου. Την σεζόν 1956-57 ο Απόλλων έχασε την άνοδο για την Α' Κατηγορία Κέντρου (Αθηνών-Πειραιώς) τερματίζοντας δεύτερος πίσω από την ΧΑΝ Νίκαιας.

### Δεκαετία 1960
Σύμφωνα με το αρχείο της Ελληνικής Ομοσπονδίας Καλαθοσφαίρισης, ο Απόλλων υπήρξε δραστήριος σε τοπικό επίπεδο τη δεκαετία του 1960, παρόλο που δεν αγωνίστηκε στη νεοσύστατη Α' Εθνική Κατηγορία. Χαρακτηριστικά ονόματα αθλητών της εποχής είναι οι Γεωργιάδης, Ζερβογιάννης, Θεοδωρόπουλος, Καλαμποκάς, Μάτσης, Μούτσογλου, Μπόσδας, Παπαδόπουλος, Παππάρης, Σκαζίκης, Σουλιώτης, Σπυρόπουλος, Στεφανόπουλος, Τσιμπλάκης, Χοντζόπουλος και Χωριανόπουλος.

### Δεκαετία 1970: Η εποχή Κόντου
Τη δεκαετία του 1970 ο σύλλογος, γνωστός κυρίως ως *Απόλλων Αθηνών* πλέον, διαγωνιζόταν συνεπώς στα Πρωταθλήματα Αθηνών-Πειραιώς, αναδεικνύοντας αξιόλογους παίκτες και προπονητές.

Ενδεικτικά, το 1972 κέρδισε την άνοδο στην Α' Κατηγορία Κέντρου όπου αγωνίστηκε την επόμενη σεζόν. Υποβιβάστηκε και αγωνίστηκε ξανά στην Β' Κέντρου το 1973-74. Το 1974-75 όμως ανήλθε ξανά στην Α' Κατηγορία Αθηνών-Πειραιώς. Ο κορμός της ομάδας την σεζόν 1974-75 ήταν: Αντώνης Βυθούλκας, Τσιπλάκης, Μονιός,  Δημητρίου, Παγόπουλος, Παριανός, Θωμάς Μαρτίκος, Αντώνης Μαρτίκος, Μανώλης Γκιζώρης, Βαγγέλης Βυθούλκας, Κώστας Βυθούλκας και Θωμάς Βυθούλκας. Προπονητής διετέλεσε ο Απόστολος Κόντος.

[μικρογραφία|δεξιά|150px|Ο [Απόστολος Κόντος βοήθησε τον Απόλλωνα να ανέλθει στην Α' Κατηγορία Αθηνών-Πειραιώς το 1975.]]

Την ίδια δεκαετία πραγματοποίησε τις πρώτες του παρουσίες στο νεοσύστατο θεσμό του Κυπέλλου Ελλάδος. Στο πρώτο τουρνουά το 1975-76 ήταν παρών και αποκλείστηκε στη Γ' Φάση από την Προοδευτική Νεολαία (50-55). Στη διοργάνωση του 1976-77 νίκησε αρχικά το Φοίνικα Πειραιώς (81-45), αλλά αποκλείστηκε από το ισχυρό Περιστέρι (81-52), εκ νέου στη Γ' Φάση. Στη διοργάνωση του 1977-78 αποκλείστηκε στη Β' Φάση από την Ε.Α. Πατρών (71-62). Τέλος, στη διοργάνωση του 1979-80 απέκλεισε αρχικά τον Εθνικό Πειραιώς (67-71), για να ηττηθεί με τη σειρά του από τον Ιωνικό Νέας Φιλαδέλφειας στη Γ' Φάση (97-86).

### Δεκαετία 1980: Άνοδος στη Β' Εθνική
Την αγωνιστική περίοδο 1980&#45;81 ο Απόλλων Σμύρνης ανήλθε για πρώτη φορά στην ιστορία του στη Β' Εθνική Κατηγορία, που ήταν τότε το δεύτερο τη τάξει Πρωτάθλημα πανελλαδικής εμβέλειας. Κατέλαβε τη 10η θέση της τελικής βαθμολογικής κατάταξης, με αποτέλεσμα να υποβιβαστεί άμεσα. Κορυφαίος σκόρερ της χρονιάς για λογαριασμό της ομάδας αναδείχθηκε ο Δημήτρης Τσίκας (242 πόντοι σε 16 αγώνες, 15,13 κατά μ.ό.).

Τα επόμενα χρόνια της δεκαετίας του 1980 ο σύλλογος εξακολούθησε να διαγωνίζεται σε τοπικό επίπεδο, στο πλαίσιο της παλαιάς Ε.Σ.Κ. Αττικής (προτού σπάσει σε δύο Ενώσεις το 1995). Αξιοσημείωτα, την αγωνιστική περίοδο 1985-86 ο Απόλλωνας αναδείχθηκε Πρωταθλητής στη Β' Κατηγορία Ανδρών. Από το καλοκαίρι του 1987 μέχρι το τέλος της δεκαετίας αγωνιζόταν στη νεοσύστατη Γ' Εθνική Κατηγορία, τέταρτο Εθνικό Πρωτάθλημα στην ελληνική πυραμίδα διοργανώσεων.

Σε ό,τι αφορά το Κύπελλο Ελλάδος, επανήλθε στη διοργάνωση του 1980-81. Αρχικά νίκησε τον Κύδωνα Χανίων (57-69), ωστόσο στη συνέχεια γνώρισε τον αποκλεισμό από το Παλαιό Φάληρο στη Γ' Φάση (69-81). Στη διοργάνωση του 1982-83 απέκλεισε τον Ιωνικό Νέας Φιλαδέλφειας (94-81), για να ηττηθεί με τη σειρά του στη Γ' Φάση οριακά από τον Έσπερο Καλλιθέας (82-83). Τέλος, στη διοργάνωση του 1984-85 αποκλείστηκε απευθείας στη Β' Φάση κατόπιν ήττας από τον Πορφύρα Φρεαττύδος (87-80).

Κάποια ενδεικτικά ονόματα διακριθέντων αθλητών της εποχής (μη εξανλητική λίστα) είναι τα ακόλουθα: Παντελεήμων Γούμενος, Γιώργος Καλαφατάκης, Μανώλης Καλογερόπουλος, Κώστας Καραμάνος, Αργύρης Κοντόπουλος, Μανώλης Κορομάντζος, Φώτης Κοσμόπουλος, Κωστόπουλος, Γεράσιμος Παπαδάτος, Βασίλης Σκάρδης, Γιάννης Σμυρνιώτης, Δημήτρης Τσίκας και Χαράλαμπος Ψαρράς.

### Δεκαετία 1990: Το ιδιόκτητο κλειστό
To 1991 ο Απόλλων νίκησε τον Εθνικό Πειραιά στον τελικό κυπέλλου ΕΣΚΑ με 89-75.

Κομβικό γεγονός της δεκαετίας του 1990 είναι αδιαμφισβήτητα η ανέγερση ιδιόκτητου Κλειστού Γυμναστηρίου για την ομάδα. Στα μέσα της περιόδου 1994-95, μέλη του διοικητικού συμβουλίου του Απόλλωνα αποδέχθηκαν την πρόταση του Κ. Δέδε για τη δημιουργία κλειστού γυμναστηρίου στην πλευρά που βρισκόταν η σχετικά μικρότερη εξέδρα ορθίων στο βόρειο πέταλο του ποδοσφαιρικού γηπέδου, η οποία και κατεδαφίστηκε. Οι εργασίες για το κτίριο χωρητικότητας 1.000 καθήμενων θεατών ολοκληρώθηκαν το 1997, ενώ έλαβε χώρα και ανακαίνιση αργότερα για τις ανάγκες των Ολυμπιακών Αγώνων της Αθήνας.

Σε ό,τι αφορά το Κύπελλο Ελλάδος, τη δεκαετία αυτή ο Απόλλων συμμετείχε δύο χρονιές. Στη διοργάνωση του 1991-92 αποκλείστηκε στην Α' Φάση κατόπιν εντός έδρας ήττας από το Μακεδονικό (72-73). Τον επόμενο χρόνο στη διοργάνωση του 1992-93 την πορεία του διέκοψε και πάλι στην Α' Φάση ο Κρόνος Αγίου Δημητρίου (80-82).

Τη χρονιά 1990-91 ο Απόλλων αναδείχθηκε Πρωταθλητής στο 2ο Όμιλο Νότου της Γ' Εθνικής Κατηγορίας, ενώ παράλληλα κατέκτησε και το Κύπελλο Αττικής. Τις επόμενες δύο χρονιές, 1991-92 και 1992-93, αγωνίστηκε στα πλαίσια της Β' Εθνικής Κατηγορίας που τότε διέθετε έναν και μοναδικό Όμιλο των 14 συλλόγων. Την πρώτη φορά κατετάγη στη 10η θέση, ενώ τη δεύτερη στη 12η με συνέπεια να υποβιβαστεί. Ακολούθησαν δύο χρόνια στη Γ' Εθνική, στην οποία επέστρεψε παροδικά και την περίοδο 1998-99, έπειτα από την κατάκτηση της κορυφής του Πρωταθλήματος της Α' Κατηγορίας της Ε.Σ.Κ. Αττικής την άνοιξη του 1998.

Κάποια ενδεικτικά ονόματα διακριθέντων αθλητών της εποχής (μη εξανλητική λίστα) είναι τα ακόλουθα: Λουκάς Αντωνίου, Θανάσης Καλογερόπουλος, Μανώλης Καλογερόπουλος, Γιώργος Κεφαλάς, Λάμπρος Κονταξής, Στάφανος Κοντόπουλος, Βασίλης Κοντουμάδης, Γιάννης Κώνστας, Σπύρος Κώνστας, Στέργιος Μαστρακούλης, Μανώλης Μπενίσης, Αργύρης Νίκας, Θανάσης Παπαθανασίου, Παναγιώτης Σαριδάκης, Βασίλης Τσούμας και Χαράλαμπος Ψαρράς.

### Αστάθεια στις Κατηγορίες (2000-2012)
Την σεζόν 2001-02 ο Απόλλων με προπονητή τον Βασίλη Γιάνναρη τερμάτισε 2ος στην Β' ΕΣΚΑ και κέρδισε την άνοδο. Ο Αναστάσιος Βελέγκας τον  αντικατέστησε το καλοκαίρι του 2002 και την επόμενη χρονιά 02-03 ήταν 3ος στην Α' ΕΣΚΑ. Στις λεπτομέρειες έτσι χαθηκε η άνοδος για τη Γ' Εθνική. Την σεζόν 2003-04 με προπονητή τον Παπαθανασίου ο Απόλλων κατάφερε να σωθεί. Την περίοδο 2004-05 ο στόχος ηταν η άνοδος, χωρίς επιτυχία.

Χωρίς να έχει κατακτήσει το Πρωτάθλημα Αττικής την προηγούμενη άνοιξη, ο Απόλλωνας επέστρεψε μέσω των Play-offs στη Γ' Εθνική Κατηγορία για την περίοδο 2007-08. Αυτή ήταν και η μοναδική του παρουσία σε πανελλαδικής εμβέλειας Κατηγορία για τη δεκαετία του 2000. Τοποθετήθηκε στο 2ο Όμιλο Νότου μαζί με 13 ακόμη συλλόγους. Στην τελική βαθμολογική κατάταξη βρέθηκε στην 11η θέση και σαν αποτέλεσμα υποβιβάστηκε ξανά στο οικείο της τοπικό πρωτάθλημα. Στη διάρκεια της χρονιάς είχε συγκεντρώσει 7 νίκες και 19 ήττες, όσες και ο Ερμής Σχηματαρίου που κατετάγη μία θέση χαμηλότερα. Παραγωγικότεροι σκόρερ της χρονιάς για την ομάδα αναδείχθηκαν οι αθλητές Κώστας Δέδες (408 πόντοι σε 25 αγώνες, 16,32 κατά μ.ό.), Γιώργος Γιαννόπουλος (267 πόντοι σε 22 αγώνες, 12,14 κατά μ.ό.) και Χρήστος Νίκας (262 πόντοι σε 24 αγώνες, 10,92 κατά μ.ό.).

Την επόμενη χρονιά, 2008-09, η ομάδα επέστρεψε στα γήπεδα της Ε.Σ.Κ. Αττικής, και ειδικότερα στο πλαίσιο της Α' Κατηγορίας Ανδρών. Στην τελική κατάταξη βρέθηκε στη 12η θέση (σε σύνολο 16 συλλόγων), αποφεύγοντας δύσκολα τον υποβιβασμό.

Ωστόσο, η επόμενη περίοδος, 2009-10, δεν είχε την ίδια αίσια έκβαση. Η ομάδα της Ριζούπολης ολοκλήρωσε τις αγωνιστικές της υποχρεώσεις μια θέση χαμηλότερα στο βαθμολογικό πίνακα, εντός της ζώνης του υποβιβασμού.

Η παραμονή, όμως, του συλλόγου στο επίπεδο της Β' Κατηγορίας υπήρξε σύντομη. Συγκεκριμένα ολοκλήρωσε τις αγωνιστικές του υποχρεώσεις για την περίοδο 2010-11 στην κορυφή της βαθμολογίας του Ομίλου του με άμεσο επακόλουθο την άνοδο. Προπονητής την περίοδο αυτή ήταν ο Μάριος Δεσποτάκης.

Ωστόσο την επόμενη χρονιά, 2011-12, δεν στάθηκε στο ύψος των περιστάσεων: τερμάτισε στην τελευταία θέση της κατάταξης της Α' Κατηγορίας Ανδρών, αντιμετωπίζοντας εκ νέου τον υποβιβασμό στη Β' Κατηγορία.

### Κύκλος ανοδικής πορείας και παρακμής (2012-2018)
Διατηρώντας στο πόστο του πρώτου προπονητή το Μάριο Δεσποτάκη, ο Απόλλων δοκίμασε ξανά τις δυνάμεις του στη Β' Κατηγορία Ανδρών Αττικής, επιδιώκοντας την επιστροφή του στο ανώτατο τοπικό επίπεδο. Το Πρωτάθλημα της χρονιάς 2012-13 διοργανώθηκε με τη συγκρότιση δύο Ομίλων. Έχοντας αντιμετωπίσει 13 συλλόγους στο δικό του, ο Απόλλωνας κατάφερε να ολοκληρώσει την Κανονική Περίοδο στην κορυφή της βαθμολογικής κατάταξης. Ειδικότερα τερμάτισε με 46 βαθμούς (έναντι 42 της δεύτερης Ολυμπιάδας Παπάγου), με 22 νίκες και 2 ήττες στο ενεργητικό του. Η κατάκτηση της πρωτιάς σήμαινε αυτόματα την άνοδο της ομάδας, χωρίς να χρειαστεί να περάσει από τη διαδικασία των Play-offs. Ωστόσο ακολούθησε και ένας αγώνας με την ομάδα που πέτυχε αντίστοιχο επίτευγμα στον έτερο Όμιλο, το Διαγόρα Δρυοπιδέων, για την τυπική ανάδειξη του Υπερ-πρωταθλητή της Β' Κατηγορίας. Η ομάδα της Σμύρνης επικράτησε με σκορ με 74-66 κλείνοντας ιδανικά τη χρονιά.

Το Μάιο του 2013 ο Δεσποτάκης ανανέωσε το συμβόλαιό του με τον Απόλλωνα για τέταρτη συνεχόμενη χρονιά, αναλαμβάνοντας επίσης τη διαχείριση της νεοσύστατης ομάδας των Νέων (U22). Την επόμενη περίοδο, 2013-14, ο Απόλλων, αγωνιζόμενος πλέον στην Α' Κατηγορία, παρουσίασε επίσης πολύ καλό πρόσωπο. Στη διάρκεια της Κανονικής Περιόδου συνέλεξε 17 νίκες και 9 ήττες. Η κατάληψη της 4ης θέσης στον τελικό βαθμολογικό πίνακα εξασφάλισε στην ομάδα μία θέση στα Play-offs. Στους ημιτελικούς κλήθηκε να αντιμετωπίσει τον Προμηθέα Χαλανδρίου, έχοντας ως στόχο να πετύχει 3 νίκες στη μεταξύ τους σειρά. Ωστόσο η ομάδα του Χαλανδρίου μετέφερε ήδη δύο νίκες από την κανονική περίοδο και χρειάστηκε μία μόλις νίκη επιπλέον (66-55) για να ανακόψει την πορεία του Απόλλωνα προς τον τελικό. Εν τέλει ο τελευταίος κατέλαβε την 4η θέση του Πρωταθλήματος, επικρατώντας του Ε.Φ.Α.Ο. Ζωγράφου.

Το καλοκαίρι του 2014 αποχώρησε από τη θέση του προπονητή του συλλόγου ο Μάριος Δεσποτάκης, έπειτα από μία τετραετία συνεργασίας. Τη θέση του πρώτου προπονητή ανέλαβε ο Δημήτρης Χουχουλής, ο οποίος παράλληλα προπονούσε και τον Πανερυθραϊκό, ομάδα υψηλότερης Κατηγορίας. 
Τη χρονιά 2014-15 η ομάδα σημείωσε ακόμη μεγαλύτερη βελτίωση κερδίζοντας στο τέλος εισιτήριο επιστροφής στη Γ' Εθνική Κατηγορία μετά από αρκετά χρόνια. Η λήξη της κανονικής περιόδου βρήκε την ομάδα στη 2η θέση της βαθμολογίας, με απολογισμό 21 νίκες και 5 ήττες. Για δεύτερη συνεχόμενη χρονιά πήρε το δικαίωμα συμμετοχής στα Play-offs, με το πέμπτο στην κατάταξη Χαλάνδρι να αποτελεί τον πρώτο του αντίπαλο. Ο Απόλλων μετέφερε ήδη δύο νίκες από την Κανονική Περίοδο και χρειαζόταν μια τρίτη' είχε δε και το πλεονέκτημα έδρας. Πήρε άμεσα το αποτέλεσμα που είχε ανάγκη, με σκορ 62-51, περνώντας στη σειρά των Τελικών. Εκεί συνάντησε τη Φ.Ε.Α., με τις δύο ομάδες να ξεκινούν τη σειρά ισόπαλες. Δύο συνεχείς νίκες των κυανόλευκων (89-68, 45-62) είχαν σαν αποτέλεσμα την επιστροφή τους στις εθνικές κατηγορίες για την επόμενη χρονιά.

Το φθινόπωρο του 2015 ο σύλλογος της Ριζούπολης επέστρεψε προσωρινά στα γήπεδα της Ε.Σ.Κ. Αττικής, προκειμένου να διαγωνιστεί στο Κύπελλο Ανδρών. Τοποθετήθηκε απευθείας στην Ε' Φάση, όπου και διασταυρώθηκε με το Χολαργό. Ηττήθηκε δύσκολα με σκορ 72-70, με συνέπεια να μην προκριθεί στη *«Φάση των 16»*. Πάντα υπό την καθοδήγηση του Χουχουλή, ο Απόλλων τοποθετήθηκε στον 1ο Όμιλο Νότου της Γ' Εθνικής Κατηγορίας, τον οποίο συνέθεσαν 14 σύλλογοι. Στη διάρκεια της Κανονικής Περιόδου 2015-16 συγκέντρωσε 23 νίκες και 3 ήττες, τερματίζοντας στην κορυφή του τελικού βαθμολογικού πίνακα. Η κατάκτηση του Πρωταθλήματος είχε και σαν φυσική συνέχεια την επιστροφή της ομάδας στη Β' Εθνική Κατηγορία μετά από απουσία 23 ετών. Παραγωγικότεροι σκόρερ της ομάδας την περίοδο αυτή ήταν οι Αποστόλης Πάντσιος (352 πόντοι σε 26 αγώνες, 13,54 κατά μ.ό.), Θύμνιος Ναούμ (299 πόντοι σε 25 αγώνες, 11,96 κατά μ.ό.) και Χρήστος Τσελεμπής (282 πόντοι σε 26 αγώνες, 10,85 κατά μ.ό.). Προπονητής της ομάδας 2015-16 ήταν ο Δημήτρης Χουχουλής και το ρόστερ των πρωταθλητών: Αποστόλης Πάντσιος, Στέλιος Κοντούδης, Διονύσης Γκινούτσης, Χρήστος Κουλούσης, Νίκος Νιώτης. Λάμπρος Πετρόπουλος, Τάσος Τάσιος, Νίκος Παπουτσής. Δημήτρης Κουτσούμπας (επί χρόνια αρχηγός), Λουκάς Μανιάς, Γιώργος Αρναουτάκης, Ναούμ Θύμιος, Σταύρος Σιώμος. Μπάμπης Αθανασάκης.

Την επόμενη αγωνιστική περίοδο, 2016-17, ο Απόλλων βρέθηκε σε ένα απαιτητικό περιβάλλον, όπου κλήθηκε να αντιμετωπίσει 15 αντιπάλους στις προσπάθειες παραμονής ή και προβιβασμού. Στα πλαίσια του Ομίλου Νότου της Β' Εθνικής, ολοκλήρωσε τις αγωνιστικές του υποχρεώσεις για την Κανονική Περίοδο έχοντας συγκεντρώσει μόλις 4 νίκες σε 30 αγώνες. Σαν αποτέλεσμα τερμάτισε στη 15η και προτελευταία θέση, γνωρίζοντας τον υποβιβασμό. Προπονητές της ομάδας την περίοδο αυτή ήταν από τον Ιούλιο του 2016 μέχρι το Νοέμβριο του 2016 ο πρώην βοηθός του Χουχουλή, Παναγιώτης Χατζής, μέχρι το Μάρτιο του 2017 ο Σπύρος Σταθούλης  και για το υπόλοιπο της χρονιάς ο Χρήστος Ασημακόπουλος. Παραγωγικότεροι σκόρερ της χρονιάς αναδείχθηκαν οι αθλητές Γιώργος Παπουλίδης (239 πόντοι σε 18 αγώνες, 13,28 κατά μ.ό.), Κώστας Μπασδέκης (333 πόντοι σε 27 αγώνες, 12,33 κατά μ.ό.), Αλέξανδρος Μπάρδας (344 πόντοι σε 28 αγώνες, 12,29 κατά μ.ό.) και Κώστας Δενδρινός (247 πόντοι σε 24 αγώνες, 10,29 κατά μ.ό.). Την ίδια περίοδο, αντί να διαγωνιστεί στο Κύπελλο Ελλάδος, ο Απόλλων πραγματοποίησε μια εμφάνιση στο Κύπελλο Αττικής, γνωρίζοντας ωστόσο άμεσα τον αποκλεισμό κατόπιν ήττας από τη Νίκη Αμαρουσίου με σκορ 79-63.

Με αγώνα για το Κύπελλο Αττικής επανήλθε ομοίως στα γήπεδα το φθινόπωρο του 2017. Στα πλαίσια της Ε' Φάσης υποδέχτηκε στην έδρα του τα Μελίσσια, τα οποία είχαν την τύχη να κερδίσουν την πρόκριση στην επόμενη Φάση, εφόσον επικράτησαν με σκορ 66-67. Τη χρονιά 2017-18 ο σύλλογος της Ριζούπολης αποτέλεσε μία από τις 14 ομάδες που συνέθεσαν τον 1ο Όμιλο Νότου της Γ' Εθνικής Κατηγορίας. Η λήξη της Κανονικής Περιόδου τον βρήκε εντός της ζώνης του υποβιβασμού, και ειδικότερα στην 11η θέση, καθώς η συγκομιδή του ήταν φτωχή συγκριτικά με άλλες ομάδες. Οι 9 νίκες και 17 ήττες τον οδήγησαν εκ νέου στα Τοπικά Πρωταθλήματα, κλείνοντας έναν κύκλο ακμής. Η κακή κατάσταση της ομάδας είχε για δεύτερη χρονιά ως αποτέλεσμα αστάθεια στη θέση του προπονητή: ο σύλλογος ξεκίνησε με τον Κώστα Οικονομάκη στον πάγκο μέχρι τα τέλη Οκτωβρίου, ακολούθως με τον Γιάννη Καράμπελα μέχρι το Φεβρουάριο, για να ολοκληρώσει τη χρονιά όπως και την προηγούμενη ο Χρήστος Ασημακόπουλος.

### Αλλαγή της δεκαετίας στο Τοπικό (2018-2022)
Το καλοκαίρι του 2018, έχοντας μόλις υποβιβαστεί από το επίπεδο των Εθνικών Κατηγοριών, ο Απόλλων ξεκίνησε ένα νέο κεφάλαιο στα γήπεδα της Ε.Σ.Κ. Αττικής, με στόχο να ξαναδημιουργήσει τις προϋποθέσεις που θα του επέτρεπαν να ακολουθήσει εκ νέου ανοδική πορεία. Το Πρωτάθλημα της Α' Κατηγορίας Ανδρών τη χρονιά 2018-19 φιλοξενούσε 14 ομάδες, κάτι που καθιστούσε το στόχο αρκετά δύσκολη υπόθεση. Η λήξη της Κανονικής Περιόδου βρήκε το σύλλογο της Ριζούπολης να ισοβαθμεί με την Ένωση Θεμιστοκλή-Πολυνίκη και την Κηφισιά, με καθεμία από τις ομάδες να έχει συλλέξει από 10 νίκες και 16 ήττες. Βάσει των επόμενων κριτηρίων κατάταξης, ο Απόλλων τοποθετήθηκε μεταξύ των άλλων δύο στον τελικό βαθμολογικό πίνακα και συγκεκριμένα στη 10η θέση. Αυτή ήταν αρκετή για να τον συγκρατήσει στην Κατηγορία. Την ίδια χρονιά συμμετείχε και σε ένα αγώνα για το Κύπελλο Αττικής, στα πλαίσια της Δ' Φάσης, στον οποίο γνώρισε τον αποκλεισμό από τη Νίκη Αμαρουσίου με σκορ 52-43. Τον Ιούνιο του 2019, ολοκληρώθηκε η πολυετής συνεργασία της ομάδας με το Χρήστο Ασημακόπουλο, ο οποίος διατηρούσε καθήκοντα προπονητή από το 2005.

Το καλοκαίρι του 2019 ανακοινώθηκε η πρόσληψη του Γιάννη Ψυχογιόπουλου στην τεχνική ηγεσία της ομάδας. Ωστόσο, το κακό ξεκίνημα της ομάδας στο Πρωτάθλημα την περίοδο 2019-20 στοίχησε στον τεχνικό τη θέση του, με συνέπεια να τον αντικαταστήσει ο Παναγιώτης Χατζής, που είχε εργαστεί και στο πρόσφατο παρελθόν στο σύλλογο. Η δράση στην Α' Κατηγορία Ανδρών είχε φτάσει στην 20η Αγωνιστική όταν η επέλαση της Πανδημίας του COVID-19 στην Ελλάδα οδήγησε σε πλήρη παύση κάθε αθλητικής δραστηριότητας στη χώρα. Εν τέλει ανακοινώθηκε οριστική διακοπή των Πρωταθλημάτων Αττικής για τη χρονιά αυτή, ενώ οι βαθμολογίες και οι βαθμολογικές θέσεις των ομάδων την στιγμή που διακόπηκαν τα Πρωταθλήματα θεωρήθηκαν τελικές. Τη στιγμή της διακοπής ο Απόλλων βρισκόταν στη 10η θέση, έχοντας απολογισμό 7 νίκες και 13 ήττες, ενώ παρατηρούταν και τετραπλή ισοβαθμία. Την ίδια χρονιά είχε συμμετάσχει και σε ένα αγώνα για το Κύπελλο Αττικής, στα πλαίσια της Δ' Φάσης, στον οποίο γνώρισε τον αποκλεισμό από την Κηφισιά με σκορ 81-59.

Το επόμενο φθινόπωρο σημειώθηκαν σημαντικές ανακατάξεις σε όλες τις Κατηγορίες ανδρικής και γυναικείας καλαθοσφαίρισης, με τις διοργανώτριες αρχές να καταβάλλουν μεγάλες προσπάθειες να τηρήσουν τα υγειονομικά μέτρα εν μέσω μιας κατάστασης που ήταν ακόμη μακρυά από την κανονικότητα. Ο Απόλλων ξεκίνησε την πορεία του από το Κύπελλο Αττικής, γνωρίζοντας στην πρεμιέρα τον αποκλεισμό στην έδρα του, έχοντας ηττηθεί με σκορ 60-75 από το Φίλιππο Περιστερίου. Το Πρωτάθλημα της Α' Κατηγορίας Ανδρών για την περίοδο 2020-21 αποφασίστηκε να διεξαχθεί με δύο Ομίλους, ωστόσο τελικά αυτό δεν είχε μεγάλη σημασία: στις αρχές Νοεμβρίου κάθε αγωνιστική δράση έπαυσε εκ νέου, λόγω επιδείνωσης της Πανδημίας. Η χρονιά τόσο για την Ένωση Αττικής όσο και για την Ομοσπονδία θεωρήθηκε ως μη γενόμενη, ιδίως σε ό,τι αφορά προβιβασμούς και υποβιβασμούς.

Προκειμένου να διεξαχθεί το Πρωτάθλημα της Α' Κατηγορίας Αττικής για την επόμενη περίοδο 2021-22 διατηρήθηκε η ιδέα διαμοιρασμού των ομάδων σε δύο Ομίλους, με τους τέσσερις πρωτοπόρους της καθεμιάς να περνούν κατόπιν σε διαδικασία Play-offs. Τον Όμιλο στον οποίο τοποθετήθηκε ο Απόλλων συνέθεσαν έντεκα ομάδες στο σύνολο. Στο πλαίσιο αυτό συγκέντρωσε 11 νίκες και 9 ήττες στην Κανονική Περίοδο. Ισοβάθμισε με τον Εύνικο, απέναντι στον οποίο είχε πλεονέκτημα κατάταξης, και εν τέλει βρέθηκε στην 5η θέση της τελικής κατάταξης. Συνεπώς δεν προκρίθηκε στα Play-offs και η χρονιά ολοκληρώθηκε στο σημείο αυτό. Σε ό,τι αφορά το Κύπελλο Αττικής, αξιοσημείωτα ο Απόλλων τα πήγε πολύ καλύτερα από τα προηγούμενα χρόνια. Στην Α' Φάση σημείωσε τρεις διαδοχικές νίκες επιβιώνοντας επιτυχώς το Σεπτέμβριο: εντός έδρας υπέταξε το Σπόρτιγκ (82-73), ξανά εντός έδρας απέκλεισε τα Μεσόγεια (54-49) και, ακολούθως, νίκησε και εκτός έδρας την Κηφισιά (53-66). Η πορεία τοθ ολοκληρώθηκε στη *«Φάση των 16»* όπου και ατύχησε απέναντι στον Πανελλήνιο: ο τελευταίος αναδείχθηκε νικητής στην έδρα του με σκορ 73-60.

### Επιστροφή σε εθνικές κατηγορίες (2022 - )
Το σύστημα διεξαγωγής των Πρωταθλημάτων της χρονιάς 2022-23 οργανώθηκε με τέτοιο τρόπο έτσι ώστε την επόμενη περίοδο να καταρτιστεί ένας και μοναδικός Όμιλος των 16 ομάδων. Συνεπώς διαμοιράστηκαν και πάλι οι σύλλογοι της Α' Κατηγορίας σε δύο Ομίλους, με τους τέσσερις πρωτοπόρους της καθεμιάς να περνούν κατόπιν σε κοινή διαδικασία Play-offs και όλους τους υπόλοιπους να συνενώνονται σε ένα μικρότερο Πρωτάθλημα Play-outs για να καταρτιστεί η προτεραιότητα υποβιβασμού. Τον Όμιλο στον οποίο τοποθετήθηκε ο Απόλλων κατά την Α' Φάση συνέθεσαν 9 ομάδες στο σύνολο. Η συγκρομιδή του στο πλαίσιο αυτό ήταν μάλλον φτωχή, με 5 νίκες σε 16 αγώνες. Παρατηρήθηκε τριπλή ισοβαθμία με την Κηφισιά και την Αρτέμιδα Αχαρνών, με τον Απόλλωνα να τερματίζει ανάμεσά τους, στην 7η θέση.

Στη Β' Φάση ο Απόλλων τοποθετήθηκε στα Play-outs, όπου μετέφερε τα αποτελέσματα απέναντι στις ομάδες με τις οποίες είχε ήδη διαγωνιστεί, και όπου έδωσε αγώνες απέναντι στις ομάδες του έτερου Ομίλου. Στο πλαίσιο αυτό πέτυχε 10 νίκες σε ισάριθμους αγώνες, ελαχιστοποιώντας τις πιθανότητες υποβιβασμού του και τερματίζοντας στην 9η συνολικά θέση (σε σύνολο 18 ομάδων της Α' Κατηγορίας). Σε ό,τι αφορά το Κύπελλο Ανδρών Αττικής, ο Απόλλων έδωσε έναν αγώνα στα πλαίσια της Α' Φάσης, στον οποίο νίκησε στο Αιγάλεω την Ένωση Θεμιστοκλή-Πολυνίκη με σκορ 66-71.  Στη *«Φάση των 16»*, ωστόσο, δεν κατάφερε να ξεπεράσει το εμπόδιο του Άρη Πετρούπολης και συνεπώς αποκλείστηκε. Στον αγώνα αυτό που έλαβε χώρα στην Πετρούπολη το τελικό σκορ διαμορφώθηκε σε 90-77. Σημειώνεται ότι στις αρχές Δεκεμβρίου ο προπονητής Χατζής παρέδωσε τη σκυτάλη στον Γιάννη Αναστασόπουλο. Ο τελευταίος, παρά τη βελτίωση του αγωνιστικού προσώπου της ομάδας στο δεύτερο μισό της χρονιάς, δεν ανανέωσε το συμβόλαιό του το καλοκαίρι του 2023.

Την αγωνιστική περίοδο 2023-24 επέστρεψε ο ένας και κοινός Όμιλος ως μορφότυπος διοργάνωσης στην Α' Κατηγορία Αττικής, τον οποίο και συνέθεσαν 16 ομάδες. Στο ανταγωνιστικό αυτό περιβάλλον, ο ενισχυμένος μεταγραφικά Απόλλωνας κατάφερε να σκαρφαλώσει στην κορυφή του τελικού βαθμολογικού πίνακα της Κανονικής Περιόδου με μόλις 2 ήττες σε 30 αγωνιστικές. Σαν αποτέλεσμα κατέκτησε απευθείας τον τίτλο του Πρωταθλητή της χρονιάς, καθώς και την επιστροφή στις Εθνικές Κατηγορίες μετά από απουσία έξι ετών.

Το πόσο πετυχημένη ήταν αυτή η χρονιά για την ομάδα μαρτυρά και δεύτερο γεγονός, που δεν είναι άλλο από την κατάκτηση του Νταμπλ Αττικής ως ακολούθως: Στα πλαίσια της Α' Φάσης του Κυπέλλου ο Απόλλων επιβλήθηκε αρχικά εκτός έδρας των Γλυκών Νερών με σκορ 72-99. Στη *«Φάση των 16»* νίκησε σε έναν συναρπαστικό αγώνα με τελικό σκορ 90-103 το Γαλάτσι. Στη συνέχεια, στα πλαίσια της *«Φάσης των 8»* πήρε ένα ακόμη ροζ φύλλο αγώνος, έχοντας νικήσει εκτός έδρας τον Ιωνικό Νέας Φιλαδέλφειας. Στο Final-4, το οποίο και ήταν οικοδεσπότης, ξεπέρασε στον Ημιτελικό το εμπόδιο της Λυκόβρυσης με σκορ 73-69. Τελικά ο Απόλλων κατέκτησε στις 15 Μαρτίου 2024 το δεύτερο Κύπελλο Αττικής στην ιστορία του στο Μεγάλο Τελικό κερδίζοντας δύσκολα στη Ριζούπολη το Φίλιππο Περιστερίου (που αγωνίστηκε τη χρονιά αυτή μάλιστα στη Β' Κατηγορία). MVP του Τελικού αναδείχθηκε ο αθλητής του Απόλλωνα Γιάννης Ιωαννίδης. Αρχιτέκτονας της διπλής επιτυχίας τη χρονιά αυτή ήταν ο προπονητής Δημήτρης Ρώσσης, ο οποίος προσελήφθη τον Ιούλιο του 2023 και ανανέωσε το συμβόλαιό του και για τo επόμενο φθινόπωρο.

Κατά την αγωνιστική περίοδο, 2024-25, ο Γ.Σ. Απόλλων Σμύρνης έλαβε μέρος στο Πρωτάθλημα της National League 2 (πρώην Γ' Εθνικής Κατηγορίας), που διοργανώνει η Ελληνική Ομοσπονδία Καλαθοσφαίρισης. Ειδικότερα είχε τοποθετηθεί στο 2ο Όμιλο, τον οποίο συνθέτουν 12 σύλλογοι από τη Νότια Ελλάδα.

Σε ό,τι αφορά το Κύπελλο Ελλάδος, η ομάδα της Ριζούπολης ξεπέρασε επιτυχώς την Α' Φάση πετυχαίνοντας δύο διαδοχικές νίκες: μία εκτός έδρας απέναντι στη Γαλήνη Αχαΐας (67-68)  και μία εντός έδρας απέναντι στη Σαρωνίδα (77-64). Η πορεία της σταμάτησε στην 1η Αγωνιστική της Β' Φάσης, όπου και γνώρισε την ήττα από την Ακαδημία Ελευσίνας. Συγκεκριμένα οι δύο ομάδες αγωνίστηκαν στην έδρα της τελευταίας, με το τελικό σκορ να διαμορφώνεται σε 89-74.

## Διαχρονική πορεία

### Περίοδοι σε τοπικές κατηγορίες

### Περίοδοι σε εθνικές κατηγορίες

## Πρόσωπα





## Τίτλοι και διακρίσεις
*Γ΄ Εθνική καλαθοσφαίρισης ανδρών: 1990-91, 2015-16
*Α' ΕΣΚΑ: 1997-98
*Β' ΕΣΚΑ: 1985-86, 2010-11, 2012-13
*Κύπελλο ΕΣΚΑ: 1990-91, 2023-24

## Τμήμα γυναικών
Ο Απόλλων ίδρυσε τμήμα μπάσκετ γυναικών στις αρχές της δεκαετίας του 1930. 

*Στο **Πρωτάθλημα Α' Αθηνών-Πειραιώς 1933** αγωνίστηκε με τους: Π.Φάληρο και Νέοι Βύρωνος (διοργανωτές), Εθνικός Π., Νήαρ Ηστ (ίσως και άλλες)

## Έδρα
**Σμύρνη**
Ο σύλλογος διέθετε  γυμναστήριο στον Αγιο Τρύφωνα στη Σμύρνη, όπου αγωνίστηκε το τμήμα μπάσκετ μέχρι το 1922.

**Αθήνα**
Έδρα του συλλόγου από το 1997 αποτελεί το ιδιόκτητο Κλειστό Γυμναστήριο του Απόλλωνα, χωρητικότητας 1.000 θεατών, στη συνοικία της Ριζούπολης του Δήμου Αθηναίων. Χτίστηκε το 1997 στη θέση της βόρειας κερκίδας του ποδοσφαιρικού γηπέδου.

## Σημειώσεις

## Παραπομπές


## Εξωτερικοί σύνδεσμοι

* Γ.Σ. Απόλλων Σμύρνης, επίσημος ιστότοπος του ευρύτερου συλλόγου.
* Γ.Σ. Απόλλων Σμύρνης, παλαιότερο ιστολόγιο του τμήματος καλαθοσφαίρισης του συλλόγου (ανενεργό).
*  
* 
* 
* Γ.Σ. Απόλλων Σμύρνης, επίσημος λογαριασμός στο Pinterest.



Καλαθοσφαιριση
Κατηγορία:Ελληνικοί σύλλογοι καλαθοσφαίρισης
Κατηγορία:Σωματεία Ε.Σ.Κ.Α.
Κατηγορία:Ιδρύσεις ομάδων καλαθοσφαίρισης σε άγνωστο έτος